Poppie-moord: Ondersteuners drom saam by hofFoto: Mariné Lourens Daar is steeds geen duidelikheid of Kobus Koekemoer, stiefpa van Poppie van der Merwe, vandag in die Brits-landdroshof gaan verskyn nie. Koekemoer (43) het verlede Donderdag probeer selfmoord pleeg en word steeds in die hospitaal behandel. Louisa Koekemoer (45), Poppie se ma, is intussen reeds in die hofselle en sal vandag verskyn. Maroela Media verneem daar sal versoek word dat die saak na die hooggeregshof in Pretoria oorgeplaas word. Talle mense, in pienk geklee, het intussen weer by die hof bymekaargekom. Hulle het onder meer plakkate voor die hof neergesit met die woorde “Stop kindermishandeling”, “#Justice4Poppie” en “#NoBailForLouisa”. Maroela Media het vroeër berig Poppie is die aand van 25 Oktober na ŉ hospitaal in Brits gehaas nadat sy vermoedelik aangerand is. Sy is kort ná haar aankoms by die hospitaal dood verklaar. Kobus is kort daarna vir haar moord in hegtenis geneem. Die patoloog het tydens Koekemoer se borgtogaansoek in November gesê die hoofoorsaak van Poppie se dood was ŉ harde hou teen haar kop. Louisa is op 15 Desember omstreeks 15:00 by haar huis in Mamogaleskraal in Noordwes in hegtenis geneem. Albei staan tereg op aanklag van moord en hul borgtogaansoeke was onsuksesvol. Lees alle vorige berigte oor Poppie van der Merwe op Maroela Media. Foto: Mariné Lourens